section_heading: Produkcija filma
paragraph_text: Sutjesku je prvotno trebao režirati Veljko Bulajić, na valu svjetskog uspjeha Bitke na Neretvi. U intervjuu 2013. je rekao da je to izbjegao, malo se i zamjerio, premda su mu nakon Bitke na Neretvi davali neograničen proračun i slobodu stvaranja. Protivljenje je, prema Bulajiću, bilo zbog političkih razloga. Ondašnje bosanskohercegovačko rukovodstvo htjelo je još bolje učvrstiti svoje odnose s Titom pa je zbog toga inzistiralo da se snimi Sutjeska kao film o velikoj partizanskoj pobjedi, iako je Bulajić istakao da je to bio veliki partizanski poraz. Bulajić se nije protivio snimiti film zbog toga što je to bio poraz u bitci, jer se i na porazu može snimiti veliki film, ali ne o porazu kao da je pobjeda. Političari su pak htjeli da to bude film o pobjedi, uz to su posebno inzistirali da u tom filmu igra Richard Burton, koji je poslije vrlo loše odigrao ulogu. Posljedica svega bila je da je na Sutjesku potrošeno više novaca nego u Neretvi, no film nije nigdje u inozemstvu prikazan. Prošao je vrlo loše, kao klasičan primjer što biva kada se političari umiješaju u filmsku umjetnost.<ref>Veljko Bulajić: Žao mi je što nisam snimio film o opsadi Sarajeva, Piše: Anadolija, index.hr, 15. veljače 2013.